Med Sammanlänkad tænder Ikea for solen

Elektricitet er en afgørende ressource i hverdagen, og behovet for at finde innovative og miljøvenlige energiløsninger har aldrig været større. En af de vigtigste naturlige og vedvarende energikilder er solenergi, og netop solen spiller en afgørende rolle i et nyt designsamarbejde med Ikea. Sammen med organisationen Little Sun, har svenskerne udviklet Sammanlänkad, en soldrevet LED lampe i to designs.

Med samarbejdet ønsker Ikea at gøre solenergi til en naturlig del af hjemmet og inspirere til rejsen mod en solcelledrevet verden.

– Hos Ikea ønsker vi at inspirere flere til at tænke vedvarende energi og bæredygtighed ind i hjemmet. Sammanlänkad er en smuk lampe og samtidig en måde at få solenergi ind i hjemmet hos de mange mennesker, siger Henriette Ekholm, indretningsekspert hos Ikea Danmark.

Little Sun blev grundlagt i 2012 af kunstneren Olafur Eliasson og ingeniør Frederik Ottesen, der står bag designet af Sammanlänkad. Organisationen arbejder for at bringe naturlige lys- og energiløsninger til lande og områder, der ikke har adgang til elektricitet.

– Hvis vi skal overgå til en verden, der drives af vedvarende energi i løbet af det næste årti, er vi nødt til at få alle til at anerkende mulighederne i solenergi, siger Olafur Eliasson, kunstner og medstifter af Little Sun.

Klik for at forstørre.

Ledningsfrit design

Sammanlänkad består af to LED solcellelamper. De teknologiske solpaneler, der er indbygget i lampen, fanger solen i løbet af dagen og frigiver den gennem lampen om aftenen.

Som gyroskop har bordlampen klare referencer til solsystemet og jordens kredsen om solen og kan rotere i alle retninger. Den kan både bruges som skrivebordslampe eller hænges op som pendellampe. Det er også muligt at afmontere lyskilden fra standeren og bruge den i sofaen eller sengen som en mobil lyskilde.

Sammanlänkad er tilgængelig i alle kædens varehuse fra starten af april. Pendellampen koster 699 kroner, mens lyskilden fås for 149 kroner.